CELEX: 32017D1546
Language: fi
Date: 2016-09-29 00:00:00
Title: Neuvoston päätös (EU) 2017/1546, annettu 29 päivänä syyskuuta 2016, Euroopan unionin ja sen jäsenvaltioiden sekä Australian välisen puitesopimuksen allekirjoittamisesta Euroopan unionin puolesta ja sen väliaikaisesta soveltamisesta

15.9.2017   
            
            
               FI
            
            
               Euroopan unionin virallinen lehti
            
            
               L 237/5
            
         NEUVOSTON PÄÄTÖS (EU) 2017/1546,
   annettu 29 päivänä syyskuuta 2016,
   Euroopan unionin ja sen jäsenvaltioiden sekä Australian välisen puitesopimuksen allekirjoittamisesta Euroopan unionin puolesta ja sen väliaikaisesta soveltamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 37 artiklan,
   ottaa huomioon Euroopan unionin toiminnasta tehdyn sopimuksen ja erityisesti sen 207 artiklan ja 212 artiklan 1 kohdan yhdessä sen 218 artiklan 5 kohdan ja 218 artiklan 8 kohdan toisen alakohdan kanssa,
   ottaa huomioon Euroopan komission ja unionin ulkoasioiden ja turvallisuuspolitiikan korkean edustajan yhteisen ehdotuksen,
   sekä katsoo seuraavaa:
   
               (1)
            
            
               Neuvosto valtuutti 10 päivänä lokakuuta 2011 komission ja unionin ulkoasioiden ja turvallisuuspolitiikan korkean edustajan aloittamaan neuvottelut Australian kanssa puitesopimuksesta, jolla on tarkoitus korvata vuonna 2008 hyväksytyt EU:n ja Australian kumppanuuspuitteet.
            
         
               (2)
            
            
               Neuvottelut Euroopan unionin ja sen jäsenvaltioiden sekä Australian välisestä puitesopimuksesta, jäljempänä ’sopimus’, saatettiin onnistuneesti päätökseen 5 päivänä maaliskuuta 2015. Sopimus heijastaa osapuolten läheisiä historiallisia siteitä ja vähitellen voimistuvia yhteyksiä sekä niiden halua lujittaa ja laajentaa edelleen suhteitaan kunnianhimoisesti ja innovatiivisesti.
            
         
               (3)
            
            
               Sopimuksen 61 artiklassa määrätään, että unioni ja Australia voivat ennen sopimuksen voimaantuloa soveltaa väliaikaisesti tiettyjä sopimuksen määräyksiä, joista ne ovat sopineet yhdessä.
            
         
               (4)
            
            
               Sopimus olisi sen vuoksi allekirjoitettava unionin puolesta ja joitain sen määräyksiä olisi sovellettava väliaikaisesti, kunnes sen tekemistä varten tarvittavat menettelyt on saatettu päätökseen,
            
         ON HYVÄKSYNYT TÄMÄN PÄÄTÖKSEN:
   1 artikla
   Annetaan lupa allekirjoittaa Euroopan unionin ja sen jäsenvaltioiden sekä Australian välinen puitesopimus unionin puolesta sillä varauksella, että sopimuksen tekeminen saatetaan päätökseen.
   Sopimuksen teksti on liitetty tähän päätökseen.
   2 artikla
   Ennen sopimuksen voimaantuloa seuraavia sen osia sovelletaan unionin ja Australian välillä väliaikaisesti sopimuksen 61 artiklan mukaisesti edellyttäen, että kyseisessä artiklassa tarkoitetut ilmoitukset on annettu, mutta kuitenkin vain siltä osin kuin kyseiset osat kattavat unionin toimivaltaan kuuluvia kysymyksiä, mukaan lukien ne, jotka kuuluvat unionin toimivaltaan määritellä ja toteuttaa yhteistä ulko- ja turvallisuuspolitiikkaa (1):
   
               —
            
            
               3 artikla (Poliittinen vuoropuhelu),
            
         
               —
            
            
               10 artikla (Yhteistyö alueellisissa ja kansainvälisissä järjestöissä),
            
         
               —
            
            
               56 artikla (Sekakomitea), lukuun ottamatta sen 3 kohdan g ja h alakohtaa,
            
         
               —
            
            
               X osasto (Loppumääräykset), lukuun ottamatta 61 artiklan 1 ja 3 kohtaa siinä määrin kuin on tarpeen kolmessa ensimmäisessä luetelmakohdassa tarkoitettujen määräysten väliaikaisen soveltamisen varmistamiseksi.
            
         3 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta.
   4 artikla
   Tämä päätös tulee voimaan sitä päivää seuraavana päivänä, jona se hyväksytään.
   
      Tehty Brysselissä 29 päivänä syyskuuta 2016.
      
         
            Neuvoston puolesta
         
         
            Puheenjohtaja
         
         P. ŽIGA
      
   
   
      (1)  Neuvoston pääsihteeristö julkaisee päivän, josta lähtien 2 artiklassa tarkoitettuja sopimuksen määräyksiä sovelletaan väliaikaisesti, Euroopan unionin virallisessa lehdessä.